གང་ལྟར་བྱ་བ་གང་ཞིག་བསྒྲུབ་ཀྱང་།ཁྱོད་ཀྱིས་སྦྱངས་པ་མཐར་ཕྱིན་པ་བྱ་རྒྱུ་དང་།བློ་བརྟན་འགྱུར་མེད་ཀྱིས་བསྒྲུབ་རྒྱུ་ནི་ངའི་རེ་བ་ཡིན།སྐབས་རེར་ཁྱོད་ཀྱིས་བརྙན་འཕྲིན་ལས་འབད་པ་ཆེན་པོ་བརྒྱུད་མི་དགོས་པར་ཁེ་གྲགས་ཆེན་པོ་ལོན་ཏེ།དཔེར་ན་ལེན་ཤེས་པ་ཙམ་དང་།ལྒང་ལི་རྩེད་ཤེས་པའམ་བརྙན་འཕྲིན་གྱི་ལེ་ཚན་དུ་ཞུགས་པ་ཙམ་གྱིས་འབྲས་བུ་ཆེན་པོ་ཐོན་ཐུབ་པའི་བག་ཆགས་ཤིག་ཐེབས་སྲིད་པ་ངས་ཤེས་ཡོད།འོན་ཀྱང་དོན་དམ་པར་ཁྱོད་རང་དེའི་ཁྲོད་ཀྱི་བགྲོད་ལམ་གང་གི་ཐོག་ཏུའང་འགྲོ་མི་ཐུབ་སྟེ།དོན་དངོས་སུ་བྱ་བར་ལེགས་འགྲུབ་འབྱུང་རྒྱུ་ནི་ལས་སླ་བོ་ཞིག་ག་ལ་ཡིན།ཁྱོད་རང་སྦྱང་བྱའི་བསླབ་ཚན་རེ་རེ་ལ་སྤྲོ་སྣང་ཡོད་རྒྱུའང་དཔེ་མི་སྲིད་ལ།ཁྱོད་རང་བསླབ་ཚན་དགེ་རྒན་རེ་རེ་དང་འབྲེལ་བ་ལེགས་པོ་ཡོད་རྒྱུའང་དཀའ་མོ་ཡིན་སྲིད།ཡང་།ཁྱིམ་སྦྱོང་ལས་བྱ་ཚང་མ་ཁྱོད་ཀྱི་མིག་མདུན་གྱི་འཚོ་བ་དང་ཡོངས་སུ་འབྲེལ་བ་ཞིག་ཀྱང་ཡིན་མི་སྲིད་ལ།བྱ་བ་ཚང་མ་ཁྱོད་ཀྱིས་ཐོག་དང་བོར་ཚོད་ལྟ་བྱས་ཏེ་ལེགས་འགྲུབ་བྱུང་ཡོང་བ་ཞིག་ཀྱང་ཡིན་མི་སྲིད།འོན་ཀྱང་།དེར་སྐྱོན་མེད་དེ།འཛམ་གླིང་ཐོག་ཆེས་ལེགས་འགྲུབ་བྱུང་ཡོད་པའི་མི་སྣའི་ཁྲོད་ཁ་ཤས་ཤིག་ནི་ཕམ་ཁ་ཆེས་མང་བོ་བརྒྱུད་མྱོང་བ་ཡང་ཡིན་སྟེ།ཧ་ལེ་པོ་ཐིརྩོམ་པ་བོ་རོ་ལིན་ཏེ།མོའི་ཧ་ལེ་པོ་ཐིཁག་དང་བོ་དེ་པར་སྐྲུན་མ་བྱས་སྔོན་དུ་རྩོམ་སྒྲིག་ཁང་གིས་ཐེངས་༡༢ལ་ཕྱིར་བསྐུར།མེ་ཁིར་ཆོ་ཏན་མཐོ་འབྲིང་དུ་ཡོད་སྐབས་སློབ་གྲྭའི་ལྒང་ལིའི་རུ་ཁག་ནས་ཕྱིར་ཕུད་པ་དང་།ཁོང་གི་བྱ་བའི་ཁྲོད་ནས་འགྲན་སྡུར་ཐེངས་བརྒྱ་ཕྲག་ཁ་ཤས་ལ་ཕམ་ཁ་བྱུང་ཞིང་།ཐེངས་སྟོང་ཕྲག་ཁ་ཤས་ལ་ལྒང་ལི་གཟེབ་དྲའི་ནང་དུ་འགྲོ་མ་ཐུབ།འོན་ཀྱང་ཁོང་གིས་བཤད་པར།ངའི་མི་ཚེ་གང་བོར་རྒྱུན་ཆད་མེད་པར་ཕམ་ཁ་བྱུང་བ་དང་།ཕམ་ཁ་ནས་ཕམ་ཁ་བརྒྱུད་པ་འདི་ནི་ང་རང་ལེགས་འགྲུབ་བྱུང་བའི་རྒྱུ་རྐྱེན་ཉག་གཅིག་ཡིན་ཞེས་བཤད།ཁོ་ཚོའི་ལེགས་འགྲུབ་ཀྱི་འབྱུང་ཁུངས་ནི་ཕམ་ཁས་རང་ཉིད་ཀྱི་བློ་ཁ་བསྒྱུར་དུ་འཇུག་མི་རུང་བར་དེ་ལས་ལྡོག་སྟེ་དེའི་ཁྲོད་ནས་ཉམས་མྱོང་ལེན་དགོས་པ་ཤེས་ཟིན་པས་རེད།ཕམ་ཁའི་ཁྲོད་ནས་ད་གཟོད་ཁྱོད་ཀྱིས་ཐེངས་རྗེས་མར་ཅི་ལྟར་བསྒྱུར་བཅོས་བྱ་དགོས་པ་ཤེས་ཐུབ།གལ་ཏེ་ཁྱོད་ཀྱིས་མི་འདོད་པའི་བྱ་ངན་ཞིག་བྱས་སོང་ན།དེས་ནི་ཁྱོད་རང་མ་རབས་ཐ་ཤལ་ཞིག་ཡིན་པ་མཚོན་མི་ཐུབ་པར་དེ་ལས་ལྡོག་སྟེ་ཁྱོད་ཀྱིས་སྔར་ལས་ལྷག་པའི་འབད་པ་བྱས་ཏེ་བྱ་བ་དེ་ཡང་དག་པར་བསྒྲུབ་ཤེས་པ་བྱ་དགོས་པ་མཚོན།གལ་ཏེ་ཁྱོད་ཀྱིས་སྐར་གྲངས་དམའ་བོ་ཞིག་ལས་མ་ལོན་ནའང་དེས་ནི་ཁྱོད་རང་གཞན་ལས་རྟུལ་བོ་ཡིན་པ་མཚོན་མི་ཐུབ་ལ་དེ་ལས་ལྡོག་སྟེ་ཁྱོད་ཀྱིས་སྔར་ལས་མང་བའི་དུས་ཚོད་སྤྱད་དེ་སློབ་སྦྱོང་བྱ་དགོས་པ་མཚོན་འདུགསྐྱེས་མ་ཐག་ནས་བྱ་བ་གང་ཞིག་ལ་བྱང་གོམས་ཡོད་པའི་མི་ཞིག་ནི་གང་དུའང་མེད་པར།འབད་པ་བྱས་ན་ད་གཟོད་ཁྱོད་ཀྱི་རྩལ་ནུས་གསོ་སྐྱོང་བྱ་ཐུབ།ཐེངས་དང་བོར་ལུས་རྩལ་གྱི་རྣམ་གྲངས་གསར་བ་ཞིག་དང་འཕྲད་སྐབས་ནས་རྐང་འཛིན་གྱི་རུ་མི་ཞིག་ཏུ་འགྱུར་བ་ཡོད་མི་སྲིད་ལ།ཐེངས་དང་བོར་གླུ་དབྱངས་ཤིག་ལེན་པའི་སྐབས་ནས་དབྱངས་རྟ་རེ་རེ་ཡང་དག་པའི་སྒོ་ནས་གྱེར་ཤེས་པ་ཞིག་ཀྱང་ཡོད་མི་སྲིད་པར།ཚང་མ་གོམས་འདྲིས་སུ་གྱུར་ཏེ་རིམ་གྱིས་མཁས་པར་གྱུར་བ་རེད་ལ།སློབ་གཉེར་གྱི་ལས་ཀའང་དེ་དང་འདྲ་འདྲ་རེད་དེ།ཁྱོད་ཀྱིས་ཡང་དང་བསྐྱར་དུ་རྩིས་བརྒྱབ་ཚེ་ད་གཟོད་རྩིས་རིག་གི་དྲི་བ་རེ་ཡང་དག་པའི་སྒོ་ནས་དགྲོལ་ཤེས་སྲིད་ལ།ཁྱོད་ཀྱིས་ཡི་གེ་ཚན་པ་ཞིག་ཡང་དང་བསྐྱར་དུ་བཀླགས་ཚེ་ད་གཟོད་དེའི་ནང་དོན་ལ་གོ་བ་ལོན་སྲིད།ཁྱོད་ཀྱིས་དཔྱད་རྩོམ་ལ་བསྒྱུར་བཅོས་ཐེངས་མང་བོ་བྱས་ཚེ་ད་གཟོད་ཚད་གཞི་དང་མཐུན་སྲིད།དྲི་བ་འདོན་པར་སྐྲག་མི་རུང་ལ།གཞན་ལ་རོགས་སྐྱོར་བྱེད་དུ་འཇུག་པར་ངོ་ཚ་མི་རུང་།བདག་གིས་ཉིན་རྒྱུན་འདི་ལྟར་བྱེད་ཀྱི་ཡོད།གཞན་ལ་རོགས་རམ་བྱེད་དུ་འཇུག་པ་ནི་ནུས་མེད་ཀྱི་མཚོན་རྟགས་ཤིག་ཡེ་ནས་མ་ཡིན་པར་དེ་ནི་སྟོབས་ཤུགས་ཀྱི་མཚོན་རྟགས་སོ།།རྒྱུ་རྐྱེན་ནི་དེས་ཁྱོད་ལ་རང་ཉིད་ཀྱི་ཞན་ཆ་ཁས་ལེན་ཕོད་པའི་སྙིང་སྟོབས་ཡོད་པ་གསལ་བོར་མཚོན་འདུགའདི་ལྟར་བྱས་ན་ཁྱོད་ཀྱིས་ཤེས་བྱ་གསར་བ་སྦྱང་ཐུབ།ཁྱོད་ཀྱིས་རང་ཉིད་ཡིད་ཆེས་ཆོག་པའི་མི་རྒན་པ་སྟེ།རང་ཉིད་ཀྱི་ཁྱིམ་བདག་གམ།ཨ་མྱེས་ཨ་ཁུ།དགེ་རྒན།རྩལ་འཁྲིད་པའམ་ཟབ་ཁྲིད་པ་ཞིག་གཏན་འཁེལ་བྱས་ཏེ།ཁྱོད་ལ་འཆར་གཞི་འགོད་རོགས་བྱས་ཏེ་དམིགས་ཡུལ་མངོན་འགྱུར་ཡོང་བར་སྐུལ་སློང་བྱ་རུ་བཅུག་ན་ཆོགཁྱོད་རང་བློ་ཕམ་ཡིད་ཆད་སྐྱེས་ཏེ་ཉེ་འཁོར་གྱི་མིས་ཁྱོད་ཉིད་བློས་བཏང་འདུག་སྙམ་པའི་ཚོར་བ་སྐྱེས་ནའང་།ནམ་ཡང་རང་ཉིད་ཀྱིས་རང་ཉིད་བློས་གཏོང་མི་རུང་་སྟེ།ཁྱོད་ཀྱིས་རང་ཉིད་བློས་བཏང་བའི་སྐབས་སུ་ཁྱོད་ཀྱིས་རང་ཉིད་ཀྱི་རྒྱལ་ཁབ་ཀྱང་བློས་བཏང་ཡོད་དོ།ཨ་རིའི་ལོ་རྒྱུས་བཞེངས་བསྐྲུན་བྱ་མཁན་ནི་དཀའ་ཁག་གི་སྐབས་སུ་ཕྱི་སྣུར་བྱེད་མཁན་དེ་མིན་པར་འགྱུར་མེད་ལྷོད་མེད་ཀྱིས་སྔར་བས་འབད་པ་བྱེད་པའི་མི་དག་ཡིན་ནོ།